钦定古今图书集成/明伦汇编/官常典/第596卷 > 《江东漕谢到任表》真德秀
## 钦定古今图书集成/明伦汇编/官常典/第596卷 > 《江东漕谢到任表》真德秀

两螭夹侍，久点近班。四牡载驰，叨分剧部。假中秘隆
儒之宠，为外台将指之光。望过所期，感深以惕。伏念
某才非适用，幸有逢辰。属汉廷更化之初，首唐室登
瀛之选。金銮夜直，承密命者六期；玉陛晨趋，对清光
于再稔。凡吮墨濡毫之任，皆振缨峨弁其间。吏责既
稀，所愿优游于迩列；王恩未报，宁忘眷恋于本朝。其
“如亲闱喜惧之年，当谨人子温凊之职。”辄援公辅，辞
翰林之请。庶几潘岳奉板舆之懽，分太守之符，日须
成命；出少府之节，遽沐殊恩。怀章而过里门，阅宿而
临封部。敬卜中和之节，重宣宽大之书。轺传初驰，旄
倪争睹。谓朝廷所以辍柱下之史，盖圣主所以安江
左之民。因博采于风谣，颇究知其疾苦。以垂罄之家，
而困追呼之日；以屡丰之岁，而多流徙之人。官无足
证之簿书，里有难平之徭役。文移星火，不胜胥吏之
诛求；牒诉丘山，半为赋租之烦重。兴言及此，勿救可
乎？辄殚朝夕之咨诹，兼体公私之缓急。赋难遽省，盍
渐捐赋外之征；民未易苏，当先去民间之蠹。窃自量
其绵薄，恐终负于选抡。敢不以阜俗为阜财之方，以
悦民为悦亲之本。灌输所仰，愧初无鞭算之能。撙节
是先，惟敬佩玉音之训。